CELEX: 62009TN0121
Language: el
Date: 2009-03-27 00:00:00
Title: Υπόθεση T-121/09: Προσφυγή της 27ης Μαρτίου 2009 — Al Shanfari κατά Συμβουλίου και Επιτροπής

16.5.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 113/43
            
         Προσφυγή της 27ης Μαρτίου 2009 — Al Shanfari κατά Συμβουλίου και Επιτροπής
   (Υπόθεση T-121/09)
   2009/C 113/87
   Γλώσσα διαδικασίας: η αγγλική
   
      Διάδικοι
   
   
      Προσφεύγων: Thamer Al Shanfari (εκπροσωπούμενοι: P. Saini, QC, T. Nesbitt και B. Kennelly, Barristers, A. Patel, N. Sheikh και K. Mehta, Solicitors)
   
      Καθών: Συμβούλιο της Ευρωπαϊκής Ένωσης και Επιτροπή των Ευρωπαϊκών Κοινοτήτων
   
      Αιτήματα του προσφεύγοντος:
   
   Ο προσφεύγων ζητεί από το Πρωτοδικείο:
   
               —
            
            
               να ακυρώσει τον κανονισμό (ΕΚ) 314/2004 του Συμβουλίου, όπως έχει τροποποιηθεί με τον κανονισμό (ΕΚ) 77/2009 της Επιτροπής, κατά το μέτρο που αφορά τον προσφεύγοντα, και
            
         
               —
            
            
               να καταδικάσει το Συμβούλιο και την Επιτροπή στα δικαστικά έξοδα.
            
         
      Ισχυρισμοί και κύρια επιχειρήματα
   
   Δυνάμει του κανονισμού (ΕΚ) 314/2004 του Συμβουλίου (1), όπως έχει τροποποιηθεί με τον κανονισμό (ΕΚ) 77/2009 της Επιτροπής (2) (στο εξής: προσβαλλόμενος κανονισμός), δεσμεύτηκε το σύνολο των κεφαλαίων που διαθέτει ο προσφεύγων εντός των κρατών μελών της Ευρωπαϊκής Ένωσης, προκειμένου αυτός να μην ασκεί επιχειρηματική δραστηριότητα εντός της Ένωσης, καθώς κρίθηκε ότι διατηρεί σχέσεις με το καταπιεστικό καθεστώς της Ζιμπάμπουε και εμπλέκεται σε δραστηριότητες που προσβάλλουν τη δημοκρατία, τα ανθρώπινα δικαιώματα και το κράτος δικαίου. Επιπλέον, στον προσφεύγοντα επιβλήθηκε απαγόρευση ταξιδίων δυνάμει του άρθρου 4 της κοινής θέσεως 2004/161/ΚΕΠΠΑ (3) του Συμβουλίου.
   Ο προσφεύγων φρονεί ότι ο προσβαλλόμενος κανονισμός πρέπει να ακυρωθεί για τους εξής λόγους:
   Πρώτον, κατά τον προσφεύγοντα, ο προσβαλλόμενος στερείται νομικής βάσεως, καθώς ούτε το άρθρο 60 ΕΚ ούτε το άρθρο 301 ΕΚ παρέχει στο Συμβούλιο την αρμοδιότητα να δεσμεύουν το σύνολο των κεφαλαίων προσώπου μη σχετιζόμενου με την κυβέρνηση της Ζιμπάμπουε.
   Δεύτερον, ο προσφεύγων υποστηρίζει ότι, με τον προσβαλλόμενο κανονισμό, το Συμβούλιο και η Επιτροπή παραβίασαν την υποχρέωση αιτιολογήσεως που υπέχουν από το άρθρο 253 ΕΚ, διότι η σύντομη αναφορά στο πρόσωπό του στο παράρτημα ΙΙΙ είναι προδήλως ανεπαρκής και δεν παρέχεται καμία διευκρίνιση σχετικά με την επιβληθείσα με την κοινή θέση του Συμβουλίου απαγόρευση ταξιδίων.
   Τρίτον, ο προσφεύγων υποστηρίζει ότι ο προσβαλλόμενος κανονισμός προσβάλλει θεμελιώδη δικαιώματά του και, ειδικότερα, το δικαίωμά του σε αποτελεσματική ένδικη προστασία και το δικαίωμα ακροάσεως· επίσης, ο κανονισμός αυτός προσβάλλει κατά τρόπο δυσανάλογο τα περιουσιακά δικαιώματά του.
   
      (1)  Κανονισμός (ΕΚ) 314/2004 του Συμβουλίου, της 19ης Φεβρουαρίου 2004, για ορισμένα περιοριστικά μέτρα σχετικά με τη Ζιμπάμπουε (ΕΕ 2004 L 55, σ. 1)
   
      (2)  Κανονισμός (ΕΚ) 77/2009 της Επιτροπής, της 26ης Ιανουαρίου 2009, για την τροποποίηση του κανονισμού (ΕΚ) 314/2004 του Συμβουλίου για ορισμένα περιοριστικά μέτρα σχετικά με τη Ζιμπάμπουε (ΕΕ 2009 L 23, σ. 5)
   
      (3)  Κοινή θέση 2004/161/ΚΕΠΠΑ του Συμβουλίου, της 19ης Φεβρουαρίου 2004, για την ανανέωση των περιοριστικών μέτρων κατά της Ζιμπάμπουε (ΕΕ L 50, σ. 66)